SK Úradný vestník Európskej únie C 148/18

Oznámenie týkajúce sa rozsudku Všeobecného súdu Európskej únie vo veci T-310/12 v súvislosti s vykonávacím nariadením Rady (EÚ) č. 325/2012, ktorým sa ukladá konečné antidumpingové clo a s konečnou platnosťou sa vyberá dočasné clo uložené na dovoz kyseliny šťaveľovej s pôvodom v Indii a Čínskej ľudovej republike

(2016/C 148/06)

Vo svojom rozsudku z 20. mája 2015 vo veci T-310/12 Yuanping Changyuan Chemicals Co. Ltd./Rada (1), Všeobecný súd Európskej únie (ďalej len „Všeobecný súd“) zrušil vykonávacie nariadenie Rady (EÚ) č. 325/2012, ktorým sa ukladá konečné antidumpingové clo na dovoz kyseliny šťaveľovej s pôvodom v Indii a Čínskej ľudovej republike (ďalej len „napadnuté nariadenie“) (2), v rozsahu, v akom sa týka Yuanping Changyuan Chemicals Co. Ltd (ďalej len „príslušný vyvážajúci výrobca“).

V svojom rozsudku Všeobecný súd rozhodol, že napadnuté nariadenie neobsahuje primerané odôvodnenie podľa článku 296 Zmluvy o fungovaní Európskej únie (ZFEÚ), pokiaľ ide o spôsob stanovenia rozpätia ujmy v prípade príslušného vyvážajúceho výrobcu.

V dôsledku tohto rozsudku sa na dovoz kyseliny šťaveľovej, vyrábanej príslušným vyvážajúcim výrobcom, do Európskej únie, už nevzťahuje antidumpingové clo uložené napadnutým nariadením.

V súlade s článkom 266 ZFEÚ musia inštitúcie Únie prijať nevyhnutné opatrenia, aby vyhoveli rozsudkom.

Uznáva sa, že v prípadoch, keď konania pozostávajú z niekoľkých administratívnych krokov, sa zrušením jedného z týchto krokov neruší celé konanie (3). Antidumpingové prešetrovanie je príkladom takéhoto konania, ktoré tvorí viac krokov. Z toho vyplýva, že čiastočné zrušenie vykonávacieho nariadenia Rady (EÚ) č. 325/2012 neznamená zrušenie celého napadnutého nariadenia. V súlade s tým a s cieľom vyhovieť rozsudku Všeobecného súdu z 20. mája 2015 majú inštitúcie Únie možnosť dosiahnuť nápravu tých aspektov napadnutého nariadenia, ktoré viedli k jeho čiastočnému zrušeniu, zatiaľ čo tie časti, ktoré nie sú rozsudkom dotknuté, sa ponechajú nezmenené (4). Preto ostatné zistenia v napadnutom nariadení, voči ktorým nebola v určenom čase vznesená námietka alebo voči ktorým bola vznesená námietka, ktorá však bola zamietnutá rozsudkom Všeobecného súdu, a preto neviedli k zrušeniu napadnutého nariadenia, platia ďalej.

Komisia preto rozhodla o obnovení antidumpingového prešetrovania týkajúceho sa dovozu kyseliny šťaveľovej s pôvodom v Čínskej ľudovej republike v bode, keď došlo k nezákonnosti. Obnovenie je rozsahom obmedzené na vykonanie rozsudku Všeobecného súdu, ako je uvedené v texte.

Informácia pre colné orgány

Konečné antidumpingové clo zaplatené podľa nariadenia (EÚ) č. 325/2012 za dovoz kyseliny šťaveľovej do Európskej únie, či už v dihydrátovej (číslo CUS 0028635-1 a číslo CAS 6153-56-6) alebo bezvodej forme (číslo CUS 0021238-4 a číslo CAS 144-62-7), tiež vo vodnom roztoku, v súčasnosti patriacej pod číselný znak KN ex 2917 11 00 (kód TARIC 2917110091) a s pôvodom v Čínskej ľudovej republike, vyrábanej príslušným vyvážajúcim výrobcom (doplnkový kód TARIC B232) a dočasné clo vybrané s konečnou platnosťou v súlade s článkom 2 nariadenia (EÚ) č. 325/2012, by malo byť vrátené alebo odpustené. O vrátenie alebo odpustenie cla je potrebné požiadať vnútroštátne colné orgány v súlade s platnými colnými predpismi.

(1) Ú. v. EÚ C 221, 6.7.2015, s. 7.

(2) Ú. v. EÚ L 106, 18.4.2012, s. 1.

(3) Vec T-2/95 Industrie des poudres sphériques (IPS)/Rada, Zb. 1998, s. II-3939.

(4) Vec C-458/98 Industrie des poudres sphériques (IPS)/Rada, Zb. 2000, s. I-08147.